b'\n_START_ARTICLE_\nBenelli M4 Super 90\n_START_SECTION_\nIstorija\n_START_PARAGRAPH_\n1998 m. gegu\xc5\xbe\xc4\x97s 4 d. JAV Armijos Ginkluot\xc4\x97s tyrim\xc5\xb3, konstravimo ir in\xc5\xbeinerijos centras (angl. Armaments Research, Development and Engineering Center; ARDEC) Piketinio arsenale (Naujasis D\xc5\xbeersis) i\xc5\xa1leido reikalavim\xc4\x85 #DAAE30-98-R-0401, kuriuo buvo pra\xc5\xa1oma pateikti duomenis apie naujus 12 kalibro savitaisius kovinius lygiavamzd\xc5\xbeius \xc5\xa1autuvus JAV ginkluotosioms paj\xc4\x97goms._NEWLINE_Atsakydama \xc4\xaf tai kompanija \xe2\x80\x9eBenelli Armi SpA\xe2\x80\x9c (Urbinas, Italija) sukonstravo ir pagamino kovin\xc4\xaf lygiavamzd\xc4\xaf Benelli M4 Super 90. 1998 m. rugpj\xc5\xab\xc4\x8dio 4 d. 5 \xc5\xa1autuvo M4 pavyzd\xc5\xbeiai buvo pristatyti \xc4\xaf Aberdyno bandom\xc4\x85j\xc4\xaf poligon\xc4\x85 (Merilandas). Intensyvi\xc5\xb3 bandym\xc5\xb3 metu jie pralenk\xc4\x97 visus konkuruojan\xc4\x8dius \xc5\xa1autuvus. 1999 m. prad\xc5\xbeioje ARDEC pasira\xc5\xa1\xc4\x97 kontrakt\xc4\x85 d\xc4\x97l kovinio lygiavamzd\xc5\xbeio M1014 (t. y., Benelli M4) importo su \xe2\x80\x9eHeckler & Koch\xe2\x80\x9c JAV filialu. Pirmieji \xc5\xa1io ginklo vienetai buvo pristatyti 1999 m. ir perduoti j\xc5\xabr\xc5\xb3 p\xc4\x97stinink\xc5\xb3 korpusui._NEWLINE_Bandym\xc5\xb3 metu \xc5\xa1autuvo prototipui buvo suteiktas pavadinimas XM1014, o pri\xc4\x97mus ginkluot\xc4\x97n raid\xc4\x97 X buvo pa\xc5\xa1alinta, tad oficialus pavadinimas JAV kariuomen\xc4\x97je liko M1014.\n_START_SECTION_\nKonstrukcija\n_START_PARAGRAPH_\nM4 buvo pirmas duj\xc5\xb3 energija pertaisomas \xe2\x80\x9eBenelli\xe2\x80\x9c gaminamas lygiavamzdis \xc5\xa1autuvas. Jo konstrukcija pagr\xc4\xafsta visi\xc5\xa1kai nauju principu, \xc4\xafvardijamu kaip \xe2\x80\x9esavireguliuojantis dujomis varomas\xe2\x80\x9c (angl. auto regulating gas operated, ARGO). Trumpa eiga pagr\xc4\xafsta konstrukcija turi du ner\xc5\xabdijan\xc4\x8diojo plieno savaime nusivalan\xc4\x8dius st\xc5\xabmoklius, esan\xc4\x8dius vir\xc5\xa1 \xc5\xa1ovinio lizdo, kur jie veikia prie\xc5\xa1ingai pasukamai ginklo spynai (angl. rotating bolt), d\xc4\x97l ko \xc5\xa1autuvo mechanizmas gerokai paprastesnis, nei kiti duj\xc5\xb3 varomi savitaisiai ginklai. ARGO sistem\xc4\x85 sudaro tik 4 detal\xc4\x97s: du simetri\xc5\xa1ki gaubtai, kuriuose yra du ma\xc5\xbei plieniniai duj\xc5\xb3 st\xc5\xabmokliai._NEWLINE_Ginklas yra savireguliuojantis, skirtas naudoti skirtingo ilgio ir galingumo \xc5\xa1ovinius. Jis gali \xc5\xa1audyti 69,85 mmm ir 76,2 mm ilgio \xc5\xa1oviniais, kuri\xc5\xb3 galia skirtinga. \xc5\xa0auliui nieko nereikia perjungin\xc4\x97ti, \xc5\xa1oviniai gali b\xc5\xabti naudojami bet kokia seka. Kai naudojami ma\xc5\xbeos galios \xc5\xa1oviniai, pvz., su gumin\xc4\x97mis kulkomis, pertaisin\xc4\x97ti tenka ranka._NEWLINE_M4 \xc5\xa1autuv\xc5\xb3 taikikliai b\xc5\xabna karinio stiliaus (angl. ghost ring), lauko s\xc4\x85lygomis juos galima pareguliuoti naudojant tik \xc5\xa1ovinio dugnelio atbrail\xc4\x85. Vir\xc5\xa1uje esantis MIL-STD-1913 Piketinio pamat\xc4\x97lis leid\xc5\xbeia naudoti tiek \xc4\xafprastinius, tiek naktinius taikiklius, kartu i\xc5\xa1laikant galimyb\xc4\x99 naudoti originalius taikiklius._NEWLINE_Modulin\xc4\x97 \xc5\xa1autuvo konstrukcija leid\xc5\xbeia prireikus ginkl\xc4\x85 perkonfig\xc5\xabruoti. Nenaudojant \xc4\xafranki\xc5\xb3 galima spar\xc4\x8diai pakeisti atskirus ginklo mazgus (vamzd\xc4\xaf, petin\xc4\x99 atram\xc4\x85, apsodo lovel\xc4\xaf).\n_START_SECTION_\nPatvarumas\n_START_PARAGRAPH_\nPradiniai M4 bandymai parod\xc4\x97 didel\xc4\xaf \xc5\xa1autuvo patikimum\xc4\x85. Juo galima i\xc5\xa1\xc5\xa1auti bent 25 t\xc5\xabkst. \xc5\xa1\xc5\xabvi\xc5\xb3 nekei\xc4\x8diant joki\xc5\xb3 stambesni\xc5\xb3 \xc5\xa1autuvo dali\xc5\xb3. Plienin\xc4\x97s \xc5\xa1autuvo detal\xc4\x97s matin\xc4\x97s juodos, nes pavir\xc5\xa1ius fosfatuotas, kas suteikia atsparumo korozijai. Aliuminin\xc4\x97s detal\xc4\x97s irgi matin\xc4\x97s, nes anodizuotos. Tokia apdaila ma\xc5\xbeina ginklo matomum\xc4\x85 sutemose ir nakt\xc4\xaf._NEWLINE_Ginklui nereikia daug prie\xc5\xbei\xc5\xabros, jis tinkamas naudoti \xc4\xafvairiomis klimatin\xc4\x97mis ir or\xc5\xb3 s\xc4\x85lygomis.\n_START_SECTION_\nSustumiama petin\xc4\x97 atrama\n_START_PARAGRAPH_\nM4 modelio 11707, petin\xc4\x97 atrama yra sustumiama, nors modelio M1014 ji nejudama. Taip yra tod\xc4\x97l, kad M1014 buvo gaminama, kol JAV dar tebegaliojo 1994 m. \xc5\xa1turmo ginkl\xc5\xb3 draudimas (angl. Federal Assault Weapons Ban). M11707 imtas gaminti draudimui nustojus galioti, kai sustumiamos atramos apribojimas nebetrukd\xc4\x97._NEWLINE_Sust\xc5\xabmus petin\xc4\x99 atram\xc4\x85 ginklas patrump\xc4\x97ja apie 20 cm, tad j\xc4\xaf lengviau gabenti ar laikyti. Trumpesn\xc4\xaf \xc5\xa1autuv\xc4\x85 lengviau naudoti ank\xc5\xa1tose patalpose, apeinant kli\xc5\xabtis._NEWLINE_Egzistuoja M4 variantai su nejudamomis petin\xc4\x97mis atramomis su pistoletin\xc4\x97mis ar pusiau pistoletin\xc4\x97mis rankenomis. \xc5\xa0autuvo modelis M11707 su skeletine nejudama petine atrama civiliams JAV nebeparduodamas.\n_START_SECTION_\nPiketinio pamat\xc4\x97lis\n_START_PARAGRAPH_\nAnt Piketinio pamat\xc4\x97lio \xc5\xa1autuvo vir\xc5\xa1uje galima pritvirtinti optin\xc4\xaf taikikl\xc4\xaf, lazerin\xc4\xaf rodikl\xc4\xaf, naktin\xc4\xaf taikikl\xc4\xaf, taktin\xc4\xaf \xc5\xa1viestuv\xc4\x97l\xc4\xaf. Daug \xc5\xa1iuolaikini\xc5\xb3 karini\xc5\xb3 \xc5\xa1aunam\xc5\xb3j\xc5\xb3 ginkl\xc5\xb3 turi toki\xc4\x85 galimyb\xc4\x99.'